ዲያስፖራው በሀገሪቱ ፈጣን ልማት የሚያበረክተው  አስተዋጽኦ አጠናክሮ ሊቀጥል ይገባል – የኢፌዲሪ ፕረዚዳንት ዶ/ር ሙላቱ ተሾመ
 የኢፌዲሪ ፕረዚዳንት ዶ/ር ሙላቱ ተሾመ  ዲያስፖራው በሀገሪቱ ፈጣን ልማት የሚያበረክተው  አስተዋጽኦ አጠናክሮ እንዲቀጥል ጥሪ አስተላለፉ።የመጀመሪያው የኢትዮጵያ የዳያስፖራ ቀን በዓል በሚሊኒየም አዳራሽ በልዩ ልዩ ዝግጅቶች መከበር ጀመረ  ።በዚሁ ከሰዓት በኋላ የተጀመረው በዓል ላይ የተገኙት የኢፌዲሪኢ ፕረዚደንት ዶክተር ሙላቱ ተሾመ ባሰሙት ንግግር የበዓሉ ዓላማ ዲያስፖራው በህዳሴ ጉዞ ከሀገራቸው ጋር ያላቸውን ትስስር አጠናክረው ራሳቸውንም ተጠቅመው ለሀገራችን ዕድገት የበኩላቸውን ድርሻ እንዲወጡ ለማብቃት መሆኑን ገልጸዋል ።ባለፉት አስር ዓመታት በሀገራችን በ24ነጥብ 4 ቢሊየን ዶላር ካፒታል ከ3ሺ በላይ የኢንቨስትመንት  ፕረጀክቶች  የዲያስፖራው ተሳትፎ በቂ ባለመሆኑ በዓሉ ተሳትፎውን በማጠናከር ረገድ ከፍተኛ አስተዋጽኦ እንዳለው አስረድተዋል ።ፕረዚዳንቱ መንግስትም ዲያስፖራውን የኢንቨስትመንት ተሳትፎ ለማጠናከር የልማት መሳሪያዎችን ከቀረጽ ነጻ በማድረግና ሌሎችም ምቹ ሁኔታዎችን በመፍጠር የሚያደርገውን ድጋፍ አጠናክሮ እንደሚቀጥል አረጋግጠዋል ።ዲያስፖራዎች  በተለይም ከኢንቨስትመንት ውጪ ለህዳሴው ግድብ ያበረከቱት ከ600 ሚሊየን  ብር በላይ የቦንድ ግዢ በሀገራቸው ዕድገት የሚያደርጉትን ርብርቦሽ በግልጽ የሚያሳይ መሆኑን አመልክተዋል ።ዲያስፖራዎች በሀገራችን ኢኮኖሚ ፣በማህበራዊ ፣በቴክኖሎጂ ሽግግር ፣በገጽታ ግንባታና በምግባረ ሰናይ በኩል ያላቸውን ተሳትፎ በማጠናከር ሀገራችን ወደ ላቀ የዕድገት ደረጃ ለማድረስ በሚደረገው ጥረት የሚያደርጉትን ተሳትፎ አጠናክረው እንዲቀጥሉ ፕረዚዳንቱ ጥሪ አስተላልፈዋል ።የኢፌዲሪ ውጭ ጉዳይ ሚኒስቴር ሚኒስትር ዶክተር ቴዎድሮስ አድሓኖም በበኩላቸው ባሰተላለፉት መልዕክት በሀገራ|ችን ሌሊቱን ነግቷል ብርሃንም ነግሷል ነበር ያሉት ።ዲያስፖራው እርስ በርሳቸውና ከመላው ህዝባቸው ጋር የሚኖራቸውን ግንኙነትም በተሻለ ሁኔታ ገልብቶ በሀገራቸው ፈጣን ልማት እንቅስቀሴ በላቀ ደረጃ እንዲሳተፉ ለማገዝ ታስቦ ታላቅ በዓሉ መዘጋጀቱን ገልጸዋል ።ዲያስፖራዎች ስለሀገራቸውም ዕለታዊ መረጃ ሁሌ መጠየቅ አለባቸው ያሉት ዶክተር ቴድሮስ ፤ በአፍራሽ ሃይሎች የተሳሳተ ፕሮፓጋንዳ ሰለባ የሆኑ የዳያስፖራ አባላትም አመለካከታቸውን እንዲያስተካከሉ የሀገራቸውን ተጨባጭ  ዕውነታ  ሊያውቁና  ሊረዱ  ይገባል በማለት አስገንዝበዋል ።የአዲስ አበባ ከተማ ከንቲባ አቶ ድሪባ ኩማ ደግሞ ከተማዋ የዓለም አቀፍ ኮንፈረንስ ቱሪዝም በመሆን ቀዳሚ ስፍራ መያዝዋን አስታውቀዋል ።ይህም የሆነው መንግስት ከህዝብ ጋር በመሆን ባደረጉት ያላሰለሰ ጥረት መሆኑን ጠቅሰው፤በውጭና በውስጥ የሚገኙ ዲያስፖራዎችና ባለሃብቶች ዕውቀታቸውን ፣ልምዳቸውንና ገንዘባቸውን በማፍሰስ ለሀገራቸው ሁለንተናዊ ዕድገት መፋጠን የበኩላቸውን ድርሻ እንደሚወጡ ያላቸውን ጽኑ እምነት ገልጸዋል ።የዲያስፖራው ተወካይ ዶክተር አለባቸው በየነ በዓሉ ዲያስፖራው አሁን ያገኘውን መልካም ዕድል ሀገሩን ይበልጥ እንዲያውቅ ከማድረጉም ባሻገር ለሀገሪቱ ዕድገት ለማፋጠንና ድህነትን ለማጥፋት በሚደረገው ጥረት የበኩሉን ኣሻራ ለማሳረፍ እንደሚረዳው  ገልጸዋል ።በዚሁ ለአምስት ቀናት በሚቆየው በዓል በተለያዩ የአለም ሀገራት የሚኖሩ ከ5ሺ በላይ የኢትዮጵያ ዳያስፖራ አባላት እየተሳተፉ ሲሆን የተለያዩ የውይይት መድረኮችን ጨምሮ አውደ ርዕይና ጉብኝቶች እንደሚካሄዱ ለማወቅ ተችሏል ሲል ዋልታ ኢንፎርሜሽን ማዕከል ዘግቧል ።